Løkkefonden skal ikke være en erhvervsdrivende fond, har Erhvervsstyrelsen afgjort.

Thomas Vibjerg, f. 1982, er uddannet på Danmarks Journalisthøjskole i 2013 og har desuden en trekvart læreruddannelse i bagagen. Han blev som nyuddannet ansat på Jyllands-Postens indlandsredaktion, hvor han primært skriver om sundhedsområdet. Thomas Vibjerg trasker dog også med jævne mellemrum rundt på Christiansborg for at deltage i den politiske dækning. Fritiden går bl.a. med løbeture med eller uden babyjogger og hockey i vinterhalvåret.

Løkkefonden, der er stiftet af statsminister Lars Løkke Rasmussen (V), beholder sin status som almennyttig og velgørende.

De seneste år har Løkkefonden solgt flere og flere konsulentydelser, hvilket har sået tvivl, om Løkkefonden faktisk burde være en erhvervsdrivende fond.

Men i en ny afgørelse fra Erhvervsstyrelsen fremgår det, at Løkkefonden ikke skal kategoriseres som erhvervsdrivende og dermed pålægges større åbenhed. Dermed har den ikke pligt til at oplyse om visse forhold i fonden. Det kunne være størrelsen på et eventuelt honorar til hvert enkelt bestyrelsesmedlem. Løkkefonden oplyser dog, at dens bestyrelse arbejder frivilligt.

Finans har fået aktindsigt i Erhvervsstyrelsens afgørelse, hvor det vurderes, at Løkkefondens erhvervsdrift fremadrettet forventes at være af så begrænset omfang, at Løkkefonden ikke kan anses som erhvervsdrivende.

»Det er Erhvervsstyrelsens opfattelse efter samlet vurdering af fondens samlede aktiviteter, at fondens nuværende og fremtidige erhvervsmæssige indtægter skal anses for uvæsentlige i forhold til fondens samlede indtægter,« skriver Erhvervsstyrelsen i sin afgørelse.

Bagatelgrænsen for, om en fond skal være erhvervsdrivende, går ifølge loven på, om fondens erhvervsindtægter udgør mindre end 10 pct. af fondens samlede indtægter.

I 2016 og 2017 udgjorde Løkkefondens erhvervsindtægter henholdsvis 15 og 22 pct.



2015 2016 2017 Erhvervsmæssige indtægter i tusinde kr. 605 1.142 2.044 Samlede indtægter i tusinde kr. 7.381 7.582 9.277 Andelen af erhvervsmæssige indtægter i pct. 8 15 22

Løkkefondens regnskab for 2018 er endnu ikke offentliggjort, men i sin afgørelse skriver Erhvervsstyrelsen, at erhvervsindtægterne også i det år forventes at være væsentlige.

»Dette medfører efter styrelsens vurdering imidlertid ikke, at der er sket en reel og vedvarende ændring af fondens erhvervsmæssige forhold, som kan bevirke, at fonden nu skal anses som en erhvervsdrivende fond, idet styrelsen tillægger oplysningerne for 2019 og fremefter større vægt,« skriver Erhvervsstyrelsen.

Løkkefonden har således oplyst Erhvervsstyrelsen, at erhvervsindtægterne ikke forventes at være stigende i de kommende år og vil udgøre under 10 pct. af de samlede indtægter.

Men hvis erhvervsindtægterne i 2019 og fremefter kommer op over 10 pct. af de samlede indtægter, skal Løkkefonden lade sig registrere som erhvervsdrivende »henset til omfanget af fondens erhvervsmæssige indtægter for årene 2016 til 2018«.

For nylig kunne Finans fortælle historien om, at Løkkefondens administrationsudgifter var eksploderet, og at Civilstyrelsen havde sat fonden under opsyn af den årsag.